निष्कर्ष रूप में कहा जा सकता है कि हिंदी काव्य जगत में मीरा स्त्री विमर्शकार के रूप में सबसे पहले अपनी उपस्थिति दर्ज कराती हैं। कई मायनों में वे आज की आधुनिक कही जाने वाली महिला विमर्शकारों से कहीं आगे हैं। एक भक्त के रूप में श्री कृष्ण, एक पूर्ण पुरुष, के प्रेम में तल्लीन होकर पुरुष वर्चस्ववादी पितृ सत्ता के उत्पीड़न, अपमान, घरेलू हिंसा को झेलते हुए भी वे अपने निर्णय में दृढ, अचल और अडोल रहीं। यहाँ उन्हें चुनाव करना था और उन्होंने चुनाव किया श्री कृष्ण के प्रेम का। यह प्रेम की ही शक्ति थी जो उन्हें संसार के भौतिक सुखों से विरक्त करके अति-इन्द्रीय सुख में सराबोर करती है। दुनिया का कोई प्रलोभन, राज्य सत्ता या कुलकानि उन्हें अपने पथ से विचलित नहीं कर सका। उन्होंने जिस स्वतंत्रता से निर्णय लिया उसे जीवन पर्यन्त निभाया। पितृ सत्ता, राज्य सत्ता और संसारिक लोकलाज को ठोकर मारकर अपनी स्वाधीनता की रक्षा करने वाली मीरा इसी लिए आज वन्दनीय हैं।